ธปท.ชี้บาทแข็งตามพื้นฐานศก.ไทย
ธปท.ส่งสัญญาณเงินบาทแข็งค่าขึ้นตามปัญหาพื้นฐานเศรษฐกิจไทย หากปัญหากรีซคลี่คลายและการเมืองไทยสงบ
30 มิ.ย. 2554

ธปท.ส่งสัญญาณเงินบาทแข็งค่าขึ้นตามปัญหาพื้นฐานเศรษฐกิจไทย หากปัญหากรีซคลี่คลายและการเมืองไทยสงบ 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า หากสถานการณ์ปัญหาในกรีซคลี่คลายไม่ลุกลามไปสู่เศรษบกิจประเทศอื่นๆในยุโรป และการเมืองไทยหลังเลือกตั้งสงบเรียบร้อย คาดว่าค่าเงินบาทจะกลับมาเคลื่อนไหวในทิศทางที่แข็งค่ามากขึ้น ตามปัจจัยพื้นฐานของเศรษฐกิจไทยและภูมิภาคเอเซียที่มีแนวโน้มขยายตัวได้ดีกว่าภูมิภาคอื่นมากขึ้น เพราะการอ่อนค่าของเงินบาทในช่วงนี้ เป็นพียงปัจจัยชั่วคราว จากปัญหากรีซ ซึ่งเป็นปัจจัยในต่างประเทศ และส่วนหนึ่งเป็นผลจากปัจจัยการเมืองในประเทศ ทำให้นักลงทุนยังกังวลอยู่บ้าง
"ค่าเงินบาทน่าจะปรับขึ้นตามพื้นฐานเศรษฐกิจมากขึ้น ถ้าเศรษฐกิจกรีซคลี่คลายและเลือกตั้งครั้งนี้สงบ ตอนนี้ค่าเงินบาทก็ไม่ได้มีปัญหายังไม่อ่อนหรือแข็งค่าจนสร้างปัญหาต่อการส่งออกและภาพรวมเศรษฐกิจไทย ซึ่งธปท.เรายังดูแลได้ ส่วนแนวโน้มเงินทุนในช่วงนี้ยังมีความเป็นไปได้ทั้ง 2 ทาง คืออาจจะเป็นได้ทั้งไหลเข้าและไหลออก"นายประสารกล่าว
นายประสาร กล่าวว่า ในการดำเนินนโยบายอัตราแลกเปลี่ยนหรือค่าเงินบาท ธปท.จะไม่กลับมาใช้นโยบายอัตราแลกเปลี่ยนคงที่ เพราะการคงที่ค่าเงินด้วยการไปผูกค่าเงินไว้กับสกุลหลักสกุลใดสกุลหนึ่งไม่เหมาะสมกับเศรษฐกิจไทย และไม่เหมาะสมกับสถานการณ์เศรษฐกิจโลก ที่มีการเปลี่ยนแปลงรวดเร็วส่งผลให้งืนสกุลหลักในโลกผันผวนค่อนข้างมาก